Vino, Doamne! este un album lansat de Valeriu Sterian și Compania de Sunet în data de 15 noiembrie 1991, fiind primul material apărut prin intermediul casei de discuri Compania de Sunet, înființată de artist în anul 1991. Titlul albumului este dat de numele sub care piesa „Nopți”, imn al Revoluției din decembrie 1989, a intrat în conștiința publicului larg. De altfel, această piesă se regăsește pe album, fiind reluată de pe un disc single realizat de Sterian în Norvegia, alături de un grup de muzicieni norvegieni, și apărut la începutul anului 1990. Albumul "Vino, Doamne!" beneficiază de o grafică foarte inspirată și în deplină concordanță cu titlul și conținutul muzical, realizată de muzicianul și arhitectul Sorin Minghiat. "Vino, Doamne!" este primul efort discografic dintr-o serie de trei albume rock în care Vali Sterian critică societatea din România post-decembristă și regimul politic neocomunist instaurat de Ion Iliescu. Exemple elocvente în acest sens sunt melodiile „Rock destabilizator”, „Cum?”, „Dorință” sau „Exercițiu”. Ultima dintre aceste piese, de stil folk, reprezintă unul dintre momentele de vârf ale albumului, devenind în scurt timp celebră datorită modului în care reflectă realitățile sociale și politice ale românilor aflați în perioada marcată de schimbări de la începutul anilor ’90. „Exercițiu” a fost preluată de formația byron și inclusă pe albumul "Perfect" din 2011.